La cea de-a doua licitație pentru achiziția de tramvaie noi s-au înscris două firme, una din Turcia și alta din Polonia (POJAZDY SZYNOWE PESA BYDGOSZCZ SPÓLKA AKCYJNA). Au câștigat turcii de la BOZANKAYA OTOMOTIV MAK. İML. İTH. VE İHR. A.Ş.. Licitația nr. 2 a fost lansată în luna februarie, după ce prima procedură a eșuat pentru că nu a fost depusă nicio ofertă.

În baza contractului se vor cumpăra „16 bucăți tramvaie noi articulate cu podea coborâtă acționate prin invertoare și motoare asincrone de curent alternativ, alimentate de la rețea de contact sau dintr-o unitate de stocare a energiei electrice (montată în tramvai), cu post de conducere la un singur capăt și uși de acces pe partea dreaptă față de direcția de mers înainte”, se arată în anunțul de participare trimis către SEAP – Sistemul Electronic de Achiziții Publice. Vor fi mov cu alb, exact ca mijloacele de transport care circulă prin Timișoara.

Primăria punea la bătaie între 220 de milioane de lei cu TVA și 550 de milioane de lei, fiind dispusă să dea 220 de milioane de lei (echivalentul a 47 de milioane de euro – n.r.) pe un număr de 16 tramvaie și 550 de milioane de lei pe 40 de garnituri.

Noile tramvaie ale Timișoarei vor costa, de fapt, 11,58 milioane de lei bucata, cu tot cu TVA, echivalentul a 2,5 milioane de euro. Oferta turcilor a fost de 185,3 milioane de lei pentru 16 garnituri, dar municipalitatea ar vrea să cumpere din start 21 de tramvaie.

„Este o firmă turcească cu acționar german, am înțeles, dar pe noi nu ne interesează, am avut o licitație internațională. A câștigat oferta firmei din Turcia, care, pe lângă faptul că are prețul mai mic, oferă și o autonomie de mers, fără curent, de 63 de kilometri, ceea ce este remarcabil. Această autonomie folosește în situația în care sunt pene de curent, chiar ieri (luni – n.r.) am avut o situație. S-au dat puncte pentru tot ce a însemnat mai mult de 10 km cât era impus să fie autonomia minimal”, a explicat Robu.